REPUBLIKA HRVATSKA

ZAGREBAČKA ŽUPANIJA

OPĆINA BISTRA

Općinski načelnik

KLASA: 230-01/26-01/01

URBROJ: 238-2-03-26-01

Bistra, 7. siječnja 2026.

Na temelju čl. 48 Zakona o lokalnoj i područnoj (regionalnoj) samoupravi (Narodne novine, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), te čl. 46. Statuta Općine Bistra (Službeni glasnik Općine Bistra br.2/21), Zakona o udrugama (Narodne novine, broj: 74/14, 70/17, 98/19, 151/22), te sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj: 26/15, 37/21) općinski načelnik općine Bistra donosi:

ODLUKU

o načinu raspodjele raspoloživih sredstava iz Proračuna Općine Bistra za 2026. godinu namijenjenih financiranju projekata udruga u području socijalne skrbi i zdravstvene zaštite

I.

Ovom Odlukom utvrđuje se način raspodjele sredstava namijenjenih financiranju projekata udruga u području razvoja socijalne skrbi Općine Bistra za 2026. godinu iz raspoloživih sredstava Općine, u ukupnom iznosu od 18.000,00 € (slovima osamnaesttisuća eura), a koja su u proračunu Općine Bistra za 2026. godinu raspoređena u:

* razdjel 003, glava 00301, program 1018 na aktivnosti A 100105

Najniži iznos pojedinačnog ugovora o dodjeli financijskih sredstava iznosi 500,00 eura a najviši 6.000,00 eura.

Očekivani broj udruga s kojima će se ugovoriti provedba programa i projekata u okviru pojedinog natječaja je 8.

II.

Sredstva navedena u točki I. raspodijeliti će se na temelju javnog natječaja za financiranje programa/projekata udruga u području socijalne skrbi i zdravstvene zaštite za 2026. godinu (u daljnjem tekstu: Natječaj) čiji je nositelj Općina Bistra u skladu s dokumentacijom za provedbu Natječaja koja je sastavni dio ove Odluke.

III.

Poziv i dokumentacija za provedbu Natječaja iz točke II. objavljuje se u cijelosti na mrežnim stranicama davatelja financijskih sredstava (www.bistra.hr).

IV.

Općina Bistra nadležna je za provedbu postupka.

Sukladno Uputama za prijavitelje, Općina Bistraće osnovati Povjerenstvo za otvaranje prijava i provjeru propisanih uvjeta natječaja te provesti otvaranje zaprimljenih prijava.

Općina Bistra osnovati će Povjerenstvo za ocjenjivanje za procjenu zaprimljenih projektnih prijava koje su uspješno ispunile provjeru propisanih uvjeta natječaja.

Članovi Povjerenstva za otvaranje prijava i provjeru propisanih uvjeta natječaja i Povjerenstva za ocjenjivanje zaprimljenih projektnih prijava radit će sukladno proceduri navedenoj u Uputama za prijavitelje, Poslovniku davatelja financijskih sredstava, Pravilniku o financiranju udruga iz proračuna Općine Bistra, Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i Zakona o udrugama.

Članove Povjerenstva za otvaranje prijava i provjeru propisanih uvjeta natječaja i Povjerenstva za ocjenjivanje zaprimljenih projektnih prijava imenuje načelnik Općine Bistra.

Naknade za rad članova Povjerenstva za ocjenjivanje za procjenu osigurat će se iz sredstava davatelja financijskih sredstava.

V.

Na temelju provedenog postupka ocjenjivanja projekata, čelnik davatelja financijskih sredstava donosi Odluku o raspodjeli sredstava za financiranje projekata udruga u području razvoja socijalne skrbi i zdravstvene zaštite.

Na temelju Odluke iz stavka 1. ove točke davatelj financijskih sredstava će s nositeljem projekta sklopiti pojedinačne ugovore.

Ukoliko nastupe nepredviđene okolnosti (viša sila, nemogućnost rada, neispunjenje Plana programa i dr.) davatelj financijskih sredstava nije dužan isplatiti sva dodijeljena sredstva, o čemu će obavijestiti nositelja programa/projekta.

VI.

Odluka iz točke V. bit će objavljena na mrežnim stranicama davatelja financijskih sredstava (www.bistra.hr).

VII.

Za provedbu ove Odluke zadužuje se Jedinstveni upravni odjel Općine Bistra

VIII.

Ova Odluka stupa na snagu danom donošenja.

Općinski načelnik

Karlo Novosel, dipl.ing.građ.